ming030890/wiki-yue-high-quality huggingface dataset:
我家有囍事

《我家有囍事》（英文：Love Suddenly）係香港有線寬頻開電視製作嘅賀歲短劇，由林德信、林穎彤、梁茵、七仙羽、李尚正、盧頌恩、阮偉倫同黃澤鋒主演，廖晉碩監製。套劇喺2025年3月3號到3月14號逢禮拜一到五21:00 - 21:05喺HOY TV首播。而3月10號晚HOY TV嘅YouTube頻道已經率先發佈全部集數。

記事
呢套劇係奇妙電視同奇妙電視中文台分別改名做有線寬頻開電視同HOY TV之後第二套製作嘅戲劇類節目，更搶閘早過第一套製作、號稱係「HOY TV首部原創劇」嘅《我愛九龍城》首播。
呢套劇原先公佈2025年2月17號首播，之後褪到3月3號首播；播映時段最初公佈21:30-21:40，之後改做21:00-21:05。
雖然呢套劇當初諗住做賀歲短劇，但首播日已經係農曆二月初四，過咗正月。
呢套劇係曾號稱「香港首部電視微短劇」，不過呢類每集兩分鐘左右嘅戲劇類電視節目香港一早就有，多數係由政府機構同非政府組織贊助、帶出一啲教育性嘅訊息，所以最多只能夠叫做香港免費電視第一套純娛樂性質嘅「微短劇」。
呢套劇係第一套獲香港政府嘅文創產業發展處「創意智優計劃」贊助製作嘅戲劇類電視節目，屬《2025大灣區春節晚會》贊助項目嘅一部份。
今次係盧頌恩、李尚正首次參與電視劇。
文藝誌

《文藝誌》（英文：The Culture Book）係香港Makerville製作嘅文化資訊節目，由張右雨同劉瑞威主持，2024年10月15號起逢禮拜二13:00-13:30喺香港電視娛樂ViuTV播。節目每集會介紹唔同嘅音樂人同藝團。節目唔設字幕。
睇體練緊乜

《睇體練緊乜》（英文：Way to Champion）係香港MakerVille製作嘅體育資訊節目，由曾贊學同張右雨主持，2024年8月16號起逢禮拜五13:00 - 13:30喺香港電視娛樂ViuTV播。呢個節目會講各種運動員培訓計劃。節目唔設字幕。

節目調動
2025年1月31號：由於13:00-14:00重播《膠戰新春SP》，第25集改喺2月1號16:00-16:30播。
洛言

如果你熟呢個主題，請你擴充或改寫佢，幫佢建立佢嘅知名度。最好要有已經發佈咗嘅參考來源，或者係第三者出版物做資料來源。如果建立唔到知名度，根據Wikipedia:刪版，篇文可能會提議刪除。（參閱：Wikipedia:收錄指引） 建議將洛言改名做林志洪。 講明理由，撐、反都得。（即搬）
洛言（英文暱稱：Login、modaatfatkaa；（其他）中文暱稱：摩達佛伽、銀乙、老銀；英文花名：Silver；葡文：Lam Chi Hong；中文全稱：林志洪；男；1月31號—）係個澳門演員。

事業發展
洛言響2013年入行；其首部出鏡嘅電影為《堂口故事3：心亂．疑城》（2015年上映），其後亦喺《燈塔下的戀人》（2015年上映）等多件同類作品裏面亮相；佢響2023年喺舞台劇《繾綣南灣》當中登台；由2024年起，佢為幾段飛夢映画嘅網上影片演出。
鄧倩儀

鄧倩儀（葡文： Deng Qianyi；中文藝稱：維她、詩雨；葡文藝稱：Tang Sin I、Rita Tang；英文藝稱：Rita Jeanita、Rita Sinita；1991年9月16號—）係澳門一個女摩度；唔少網民批評佢啲相P圖過度。

撈嘢
鄧倩儀係2018年版圖國際小姐澳門賽區冠軍以及其世界賽嘅最上鏡小姐；得到2018中華才藝小姐國際大賽(澳門賽區)嘅最具活力獎；代表澳門參加2019世界卓越小姐大賽並得到最受傳播媒介歡迎獎；喺2019年世界華貴小姐競選之中得到季軍、最佳服裝創意獎以及最受網絡媒體歡迎獎。响2020年11月或早些少，鄧倩儀同翁彩秀拍檔開左青逗文化一人有限公司，做網紅經紀生意。

求學
鄧倩儀喺澳門大學法學院讀過書，課程級別為何以及有冇完成均不明：由2015年至2019年嘅每個畢業典禮嘅畢業生名單嘅中文法學士／法學士部分都列左佢出黎，不過《澳門日報》響2019年11月時報道佢話「今次賽期剛好與我就讀的法律碩士課程考試撞期」，而且新傳媒響2022年8月報道佢「畢業於澳門大學法律系碩士」。

戀愛
鄧倩儀響2022年8月時同戴榮燊可能係情侶。
圓周率日

圓周率日（粵拼：jyun4 zau1 leot2 jat6），簡稱π節（paai1 zit3），係一個同數學符號——π最接近嘅一日，一般都喺每年嘅3月14號出現。
而圓周率近似日（粵拼：jyun4 zau1 leot2 gan6 ci2 jat6）係喺每年嘅7月22號辦。

來歷
圓周率日嘅創始人——拿利梭
根據部分近代史記載，最早公開嘅圓周率日係1988年3月14號嗰日由拿利梭（Larry Shaw）喺美國加州三藩市探索館入面提出嘅。嗰時拿利梭係一位物理學家，佢喺度猛咁公開研究同考察同圓轆轆嘅水果派有關嘅嘢 而三藩市探索館噉就辦咗有史以嚟同圓周率有關嘅研究節日。直到2009年，美國嘅眾議院開會正式通過，每年嘅3月14號係圓周率日。

化圓為方
巴塞爾問題
連民點
睇 • 論 • 改 • 歷
喺圓周率日嗰日有唔同嘅慶祝方法。有啲圓周率會嘅人成日摟埋一齊諗圓周率係佢哋嘅生活係點，甚至係冇咗圓周率之後，世界會係點。慶祝π節啲人成日畀圓周率幾個解：食圓周率，玩圓周率，飲圓周率。而爾道講嘅π就係「派」或彩罐遊戲（piñata）或椰子菠蘿汁（piña colada）噉解。

圓周率日之最
如估按準確嘅時間嚟講，圓周率日最準確係發生喺（α+15）【（α=100k）∩（α∈Z+）∩（k∈Z+）】年3月14號09:26:53.58979....或21:26:53.58979...呢個時間。啫係話最近嘅世紀圓周率日係喺2015年3月14號（朝早）09:26:53.58979。
如估係「終極」圓周率日嘅話，噉可以揀正1592年3月14號上晝6點53分58秒。喺美國式記法係3/14/1592 6:53:58，啱好對應返圓周率嘅十二位近似值3.14159265358。下一次嘅終極圓周率日係15926年3月14號5:35:08.97938。
洗頭

洗頭，又叫洗髮，係清潔頭髮嘅行為，用到水同洗頭水將污糟嘢沖走，有時會用埋護髮素。洗頭通常喺屋企沖涼房沖涼嗰時自己做，亦可以喺飛髮舖搵洗頭仔做。
畫莫扎特嗰啲畫

幅畫曾經喺英國藝術品商人 Percy Moore Turner 手上， 佢喺 1924 年賣咗畀薩爾茨堡嘅莫扎特博物館，聲稱畫入面係莫扎特，因為本書其中一頁上面有簽名 “W. A. Mozart 1764”。之後喺 1928 年進行嘅修復清除咗所有嘅覆蓋層，包括之前講嗰個簽名。 所以，個歸屬可能係後來作出來嘅，目的係將幅畫賣貴啲。幅畫係布面油畫，而家係莫扎特博物館嘅財產，仲喺嗰度展出緊。

Helbling 嘅 1765–67年肖像
幅畫話係描繪緊莫扎特望住觀眾彈琴。幅畫標註年份大概係 1765–67年，由奧地利藝術家 Franz Thaddäus Helbling 畫嘅，佢嘅簽名喺樂譜嘅右下角出現。 好耐時間都俾人當係真嘅，仲收錄咗喺 Schurig 嘅真確莫扎特肖像列表度。 Leisching 同 Einstein 指出咗同真確肖像唔夾嘅細節，尤其係畫入面嘅人嘅啡色眼珠，但係眾所周知莫扎特嘅眼珠係藍色嘅。 Deutsch 根據面部特徵同埋衫，唔接受幅畫係真嘅。
Erna Felmayer 發現畫入面嘅人實際上係 Count Karl Maximilian Firmian，佢同莫扎特同年出世，係莫扎特細個嘅朋友。 Firmian 一家係貴族，同莫扎特一家有密切嘅贊助關係。 Karl 係 Count Franz Lactanz Firmian 嘅孫仔，Count Franz Lactanz Firmian 係薩爾茨堡宮廷嘅總管，亦都負責宮廷音樂事務。 幅畫係布面油畫，而家係薩爾茨堡嘅莫扎特博物館嘅財產。

Smissen 嘅 1766年肖像
Lithograph version of the portrait
由 1765 年 9 月尾到 1766 年 4 月頭，莫扎特一家喺荷蘭逗留，嗰陣時佢哋進行緊 歐洲巡迴大旅行。 幅肖像畫話係 1766 年春天喺荷蘭畫嘅，由德國藝術家 Dominicus van der Smissen 畫。畫嘅背面有手寫嘅字：“後生仔莫扎特，van Smissen 畫”。呢個係唔可能嘅，因為 Smissen 喺 1760 年 1 月 6 號已經死咗。 幅畫亦都賴咗喺唔存在嘅 J. Vander Smissen 身上，甚至 Domenicus 嘅仔 Jakob van Smissen (1735–1813)。Schurig 形容為 “好笑” 嘅另一個可能解釋係，個簽名應該讀做 “Devotus van Smissen”，Smissen 據說係一個虔誠嘅 門諾會 教徒。 幅肖像畫本身同模特兒唔似樣，尤其係面部特徵，仲有（喺油畫原作入面）畫入面嘅淺黃褐色眼珠（莫扎特嘅眼珠係藍色嘅）。幅畫可能係偽造出嚟，目的係攞作曲家個名氣嚟賺錢。幅畫係布面油畫，存放喺薩爾茨堡莫扎特嘅故居。

匿名 1767年肖像
幅畫係布面油畫；而家係巴黎 羅浮宮 嘅財產，喺同一個城市嘅 音樂博物館 展出。喺右下角有題字 “PINXIT [拉丁文: "painted"] 1767 PARIS”。幅畫曾經俾人話係 Jean-Baptiste Perronneau 或者 Joseph Duplessis 畫嘅；但係，羅浮宮 策展人俾出嘅結論係：“匿名，法國畫派”。羅浮宮 喺某個時候亦都改咗幅畫嘅標題：之前係 “莫扎特肖像”，而家係 “後生音樂家肖像”。
幅畫描繪一個後生仔坐喺 大鍵琴 前面， 著住唐裝，望住觀眾，佢大髀上面放住樂譜嘅幾頁紙。雖然莫扎特一家喺 1767 年冇喺巴黎逗留，但係佢哋喺上一年嘅 5 月 10 號至 7 月 9 號喺嗰度。 另外，畫入面嘅後生仔係咪一個十歲嘅細路仔（莫扎特嘅生日係 1756 年 1 月 27 號）都唔係唔可能嘅。但係，除咗呢啲純粹嘅情況之外，冇實質證據將畫入面嘅後生仔同莫扎特聯繫埋一齊： 喺 Leopold 寫返屋企嘅好多信入面，都冇提及過幅畫，亦都冇其他線索。呢啲都暗示咗幅畫係後來俾人屈佢係莫扎特嘅。雖然幅畫嘅性質有疑問，但係喺作曲家嘅文章同參考書目上面，佢仍然成日俾人用嚟做肖像。

Dubeck 嘅 1808年肖像
幅畫話係描繪緊莫扎特，由 Burchard Dubeck 喺 1808 年畫嘅，嗰陣時距離莫扎特死咗已經 17 年。關於幅畫同埋圍繞住佢嘅情況所知甚少，因為重未有人進行詳細嘅檢查。德國畫家 Karl Jäger 大概喺 1870 年畫咗個副本，佢亦都畫咗其他作曲家嘅肖像，例如 貝多芬、海頓 同 孟德爾遜。呢個副本喺 19 世紀同 20 世紀透過版畫同石版畫廣泛流傳。因為同模特兒唔夠逼真，尤其係同真確嘅肖像相比，所以幅畫普遍俾人睇成唔真嘅。Max Zenger 將 Jäger 嘅副本收錄喺佢嘅假肖像列表度，仲好有興致噉批評佢：幅畫係 “媚俗 portrayals 嘅典範例子”；仲指出即使喺佢寫作嗰陣時（1941 年），幅畫都 “絕對唔係淨係喺糖果盒上面先至搵到。” 幅畫係布面油畫，而家係私人財產。

Kaulbach 嘅 1873年畫作
幅畫更加出名嘅名係 “莫扎特嘅最後日子”，描繪就快死嘅作曲家，喺佢身邊照顧佢嘅有佢老婆 康斯坦茨 同埋姨仔 Sophie Weber，未完成嘅 安魂曲 放喺佢腳邊，後邊嘅朋友喺度排練緊嗰首作品。右邊係 Mozart 嘅仔女，Karl Thomas 同埋細路仔 Franz Xaver。幅畫喺 1873 年由德國藝術家 Hermann von Kaulbach 畫嘅，喺 1874 年俾維也納美術館收購咗（而家嘅 維也納博物館）。幅畫好受歡迎，尤其係喺製作咗版畫之後。幅畫係幻想式嘅描繪，浪漫化噉演繹咗莫扎特嘅外貌，冇理會真確嘅圖像。幅畫係布面油畫，原作而家仍然喺維也納博物館。 幅畫係根據 1827 年發表嘅一個故仔畫嘅，個故仔描述 安魂曲 係點樣喺 1791 年 12 月 4 號，即係佢死嘅前一日，喺莫扎特屋企排練。根據呢個故仔，當時只有四個歌手在場，其中一個係莫扎特自己。
朱斯坦·杜魯多

朱斯坦·杜魯多（英文同法文：Justin Trudeau，全名 Justin Pierre James Trudeau，喺英語地區粵語通常淨叫杜魯多或者小杜魯多；1971年12月25號—）係加拿大前總理皮耶·杜魯多個大仔，2013至2025年間擔任過加拿大自由黨黨魁，2015至2025年間擔任過第23任加拿大總理。

生平
朱斯坦·杜魯多2008年透過聯邦大選晉身政壇，當選魁北克省帕必諾選區（Papineau）嘅國會議員，2011年再次當選連任。佢在任期間先後擔任過自由黨影子內閣嘅青年與多元文化事務評論員、公民與移民事務評論員同埋高等教育、青年與業餘體育評論員。2011年，自由黨喺聯邦大選裡面慘敗，黨領葉禮庭黯然辭職，由李博接任臨時黨領，但係李博宣佈唔想競逐正式黨領，令到黨入面要求杜魯多出任黨領嘅聲音越嚟越大。2013年，自由黨舉行黨領選舉，朱斯坦·杜魯多高票當選。
喺2015年加拿大聯邦大選，自由黨異軍突起，奪取國會大多數議席。杜魯多以自由黨黨領嘅身份繼任加拿大總理，成為加拿大歷史上第一位二代總理。
10年之後，佢喺黨內外多個月嘅壓力之下；2025年1月6號宣佈喺黨選出新黨領之後就會辭職，結果，佢喺3月9號選出新黨魁之後退任黨魁，3月14號卡尼宣誓就職之後正式退任加拿大總理。
加拿大

加拿大（粵拼：gaa1 naa4 daai6；英文、法文：Canada，英文發音：[ˈkænədə] (幫手·個快勞)；法式法文發音：[kanada]；魁北克法文發音：[kanadɔ] (幫手·個快勞)），簡稱加國，俗稱楓葉國，係世界上國土第二大國，佔咗北美洲北部嘅大部分，南部同西北部同美國接壤，海域東去到大西洋西部，西去到太平洋東部，北去到北冰洋。每年7月1號係加拿大國慶。
原住民已經響加拿大住咗成萬年。喺15世紀尾，英國同法國開始喺度擴張殖民地。後尾喺1763年，法國打輸咗七年戰爭，就割讓咗差唔多成個新法蘭西出來。喺1867年，加拿大成為英國喺北美洲嘅屬地之一，叫做加拿大聯邦。之後，啲加拿大人發覺唔可以再俾英國㩒住[未記出處或冇根據]，於是乎喺1982年簽咗份1982年加拿大法案，同英國分離咗，但係名義上都係英聯邦嘅。
聯邦係由加拿大十個省同埋三個地區組成嘅。加拿大行雙文制度同埋係一個多元文化主義嘅國家，官方語言係英文同法文。喺一個咁先進嘅工業化國家，加拿大保持住多元化嘅經濟，喺好大程度上依賴豐富嘅自然資源。加拿大同美國喺貿易上已經有咗好長同深遠嘅關係。
加拿大喺1867年立國，首都係渥太華。不過，而家人口最多，經濟及文化來講最重要嘅城市係多倫多。其他較大嘅都市，包括滿地可、溫哥華以及卡加利。
喺二十世紀有好多世界各國嘅人移民到加拿大，中國人都唔例外。而家加拿大華裔人口已經超過一百萬人，大部份集中喺好似多倫多同埋溫哥華噉嘅大城市。當中粵語係加拿大嘅第三大語種，排喺英文、法文之後。
Mount Robson 公園一景
魁北克市港口
加國一大城多倫多景色

國家名嘅根源
加拿大「Canada」來自聖羅倫斯河嘅伊洛魁話，解做「村」。1535年，魁北克市區民用咗呢個字來形容斯他達剛拿呢條村畀雅克卡地亞聽 。卡地亞用呢個字來形容嗰時啱啱攞到手呢笪地方，唔淨止用來形容條村。1545年，歐洲啲書同地圖開始提及呢笪地方，就叫佢做 Kanada 嘞。
法屬加拿大即係話沿住條聖羅倫斯河同埋大湖嘅北岸。後尾又分開咗做兩個地方，一個係英國嘅，叫上加拿大，另外嘅叫下加拿大。1841年成立加拿大省。1867年開始，加拿大聯邦或者加拿大就俾人用來形容成個國家，1950年代之前都好興叫加拿大自治領。加拿大要求政治自治，聯邦政府開始淨係喺合法條款度叫加拿大。1982年加拿大法案指明加拿大係唯一（英文法文都係）一個合法嘅國家名。呢個法案出台嗰日就將自治領日，改咗名叫加拿大日。
南寧

南寧（粵拼：naam4 ning4；壯字：南寧，拉丁壯文：Namzningz；普通話拼音：Nanning）係廣西壯族自治區省會，簡稱「邕」（讀翁，jung1）。家下嘅市長係侯剛，市委書記係農生文。

政區
南寧轄7市轄區、5縣。
市轄區：興寧區、青秀區、西鄉塘區、江南區、良慶區、邕寧區、武鳴區
縣：隆安縣、馬山縣、上林縣、賓陽縣、橫縣

人口
南寧全市總人口648.85萬（2009年），其中城區人口245萬。
陶晶瑩

陶晶瑩（Matilda Tao，1969年10月29號—），暱稱陶子，係台灣嘅主持人、歌手、作家同經紀人。佢先後喺中山女高、國立政治大學新聞系畢業。佢係資深節目主持人張小燕嘅門生，係華人娛樂圈幾有影響力同代表性嘅主持人之一。
陶晶瑩同演員李李仁喺2005年9月11號結婚，2006年4月22號生咗大女「小荳荳」，2009年1月12號生咗大仔「李小龍」。
甘肅

甘肅（粵拼：gam1 suk1；威式拼音：Kansu）喺中國西北部，係中華人民共和國一省，簡稱甘（gam1）或隴（lung5）。佢近住黃河上游，省會蘭州。
甘肅古時係外族人聚居地，漢朝張騫通西域，甘肅一下子就多咗幾個城市。但係由於水源唔多，甘肅經濟千百年嚟都冇其他省份發達。因為歷史關係，回族人亦都特別多。
老友再出發

《老友再出發》（英文：Desiring a Good Life）係香港MakerVille製作嘅老人資訊節目，由2024年10月12號起逢禮拜六08:30-09:00喺香港電視娛樂ViuTV播。節目搵咗一啲去大灣區退休嘅香港老人家分享佢哋嘅生活情況。

節目調動
2024年11月30號：由於08:30-11:00直播《NBA 盃 - 洛杉磯快艇 對 明尼蘇達木狼》，所以嗰日節目暫停播出。
2024年12月7號：由於08:30-11:00直播《NBA 常規賽 - 密爾沃基公鹿 對 波士頓塞爾特人》，所以嗰日節目暫停播出。
2024年12月21號：由於08:30-11:00直播《NBA 常規賽 - 密爾沃基公鹿 對 克里夫蘭騎士》，所以嗰日節目暫停播出。
2025年1月11號：由於08:30-11:00直播《NBA 常規賽 - 奧克拉荷馬雷霆 對 紐約人》，所以嗰日節目暫停播出。
2025年1月18號：由於08:00-10:30直播《NBA 常規賽 - 奧蘭多魔術 對 波士頓塞爾特人》，所以嗰日節目暫停播出。
2025年1月25號：由於08:00-10:30直播《NBA 常規賽 - 克里夫蘭騎士 對 費城七六人》，所以嗰日節目暫停播出。
2025年2月8號：由於08:30-11:00直播《NBA 常規賽 - 費城七六人 對 底特律活塞》，所以第12集提早喺08:00-08:30播出。
2025年3月1號：由於08:30-11:00直播《NBA 常規賽 - 克里夫蘭騎士 對 波士頓塞爾特人》，所以第15集提早喺08:00-08:30播出。
2025年3月22號：由於08:00-10:30直播《NBA 常規賽 - 費城七六人 對 聖安東尼奧馬刺》，所以嗰日節目暫停播出。
蘭州

蘭州（粵拼：laan4 zau1）係中華人民共和國甘肅省嘅省會。
貴陽

貴陽（粵拼：gwai3 joeng4）係中華人民共和國貴州省嘅省會。
石家莊

石家莊（粵拼：sek6 gaa1 zong1；英文：Shihkiachwang；普通話拼音：Shijiazhuang）係中國一個城，亦係河北省城。石家莊響河北省西南便，響華北平原邊邊，靠近太行山，接近山西。石家莊行政上省轄市，叫石家莊市，管埋周圍嘅縣，2020年底計，面積有成14,072平方千米，常住人口1,123.5萬人，而市區面積有2,256平方千米，人口575.8萬。
石家莊原本叫十家莊，亦曾經叫過石門，係因為20世紀初鐵路開站而變成城市，所以比較後生。佢去到1968年先成為省會。
沈殷怡

沈殷怡（粵拼：sam2 jan1 ji4，英文：Shirley Sham；1994年6月22號—），係香港女藝人，2018年開始幫香港免費電視台ViuTV拍節目。依家佢係ViuTV經理人合約女藝員，亦都係該台重點推介嘅八大藝人之一。

簡歷
沈殷怡喺香港出世，阿爸沈仲平係退咗休嘅前律政司副刑事檢控專員、首席政府律師、執業大律師。
沈殷怡先後讀聖士提反女子中學附屬小學同聖保羅男女中學，之後憑住香港中學文憑試攞到4科5**嘅成績，考到全額獎學金升讀上海復旦大學法律系，攞到中國大陸執業律師資格，畢業後返香港入咗香港中文大學讀法學碩士。
沈殷怡畢業後，曾經喺香港嘅律師樓做咗一年實習生，不過佢發現自己對演藝工作有興趣。2018年佢畀ViuTV劇集監製發掘，加入咗ViuTV拍劇同做節目主持。佢2019年憑演出劇集《詭探前傳》做鄭少秋角色個女而開始畀觀眾留意，之後再喺2020年頭憑演出綜藝節目《辣伙頭》同《美女郊遊遊》而人氣急升，畀網民封做「女神」。

個人生活
沈殷怡同另一位ViuTV藝員余逸思喺中學時期因為聯校劇團活動而相識，但自從沈去咗上海升學後兩人就一度無再聯絡，直到余沈兩人先後2016年同2018年加入ViuTV先至見返面，不過要到2020年頭播嘅《辣伙頭》同《金剛旅神團》先至開始有機會同場演出，而佢哋喺2020年4月展開咗閨蜜同居生活。
另外，沈殷怡同演員陳欣妍因為2020年嘅《辣伙頭》結緣，其中一集佢哋兩個被安排合作比賽，喺事前唔熟識嘅情況下表現出默契，更受到觀眾歡迎，而兩位英文名都叫「Shirley」，所以被叫做「Double S」。而電視台亦食住個勢幫佢哋兩位開拍新節目《美女郊遊遊》，令佢哋再度合作。雖然呢對螢幕拍檔都幾受觀眾歡迎，不過兩位亦承認佢哋鏡頭背後嘅關係其實只係普普通通。
Sankofa 廣場

Sankofa 廣場（粵拼：粵化口語音：sen6 kou1 faa1 gwong2 coeŋ4，英文：Sankofa Square），舊稱登打士廣場（英文：Yonge-Dundas Square；簡稱 Dundas Square；書面語間中寫央街—登打士廣場），係加拿大多倫多市中心嘅一個公私合營嘅廣場，2003年正式啟用，佔地大約但係唔夠一畝，位置喺央街夾登打士街東南角。
廣場喺多倫多地下鐵1號綫嘅登打士站有出口直接去到。其他可以直接去到嘅公共交通工具包括多倫多街車 505 號綫（登打士街）同多倫多公車局 97 號同 320 號巴士（央街）。

簡史
收地起廣場嘅想法喺1990年代出現，取代咗原先政府打算修復建築物外觀嘅計劃，支持者喺安省市政委員會審批嗰陣話新廣場會係公共廣場，但係喺2001年立法成立咗一個主要由商家操控嘅登打士廣場管理委員會[暫譯]，變成公私合營。
廣場2002年11月落成，2003年5月30號正式啟用。
廣場喺2024年改名；預算要用 33 5000 加元，管理委員會指可能會再超支 50 萬，但係市政府預期超支費用會來自規劃法第37條（Section 37）嚟嘅資金。舊名已經喺2024年5月拆咗，新牌預計喺年底前安裝。

營運
Sankofa 廣場由一個15人組成嘅管理委員會管理，當然委任嘅係第13選區（多倫多中區，Toronto Centre）市議員，其餘10個由市政府委任（主要係附近商戶），另外四個係市政府或者市政府機構嘅職員。喺2005年前曾經規定要自負盈虧。

名
廣場原名正式叫 Yonge-Dundas Square，但係喺中文（包括粵語同普通話）基本上從來都唔提央街，當地口語中文名係 ｢登打士廣場｣。
2020年，世界各地爆發黑人維權運動；因為亨利登打士同推遲廢除奴隸制度有關，多倫多有社運人士發起請願登打士街改名，結果市議會喺2021年通過所有紀念登打士嘅市府設施都全部改名。
廣場嘅新名喺2023年12月14號公布，新名 ｢Sankofa｣ 係加納文化入面嘅一個概念，喺 Twi 直譯大概係 ｢返去拎返嚟｣，寓意 ｢回憶過往嘅教導，重新化為己用，等大家一齊向前｣、｢喺過去搵樣好嘢返嚟去建設一個好啲嘅將來｣ 或者 ｢認識過去、活出現在、展望將來｣。
楊丞琳

楊丞琳（英文：Rainie Yang；1984年6月4號—）係一個臺灣女演員、歌手同主持人，2000年出道，綽號「可愛教主」。
2019年7月，李榮浩向佢求婚成功，喺9月19號齊齊曬結婚照。

《歌手2024》
2024年5月，加盟湖南衛視《歌手2024》、為首發歌手。

兩岸問題相關言論爭議
早年佢曾經話中國大陸好老土，又有唔少崇拜日本嘅言論，但之後走上中國大陸嘅電視節目《還有詩和遠方》話自己好窮，屋企無錢食海鮮，但其實佢讀書嘅時候讀私校，開銷並唔平，甚至比得起錢做牙齒矯形，台灣亦好容易搵到便宜嘅海鮮，又標榜自己係廣東人，各種前後不一，向中國大陸觀眾討好嘅言論，令唔少台灣同香港嘅樂迷都對佢批評。不過，後來佢喺台灣一啲綜藝節目上對日本侵華歷史問題一啲輕佻嘅反應，亦被中國大陸網民發現，令佢受到批評。加上後來佢喺鄭州演唱會『河南人愛騙人』嘅言論，亦令佢喺中國嘅進象進一步受損。

對網民意見反擊嘅爭議
佢有時喺一啲歌唱同跳舞嘅表現上面失準，被網民，甚至係專業嘅舞蹈員批評，但佢往往都用比較強硬嘅態度回應，結果令一啲網民唔鍾意佢。
多元文化主義

多元文化主義係社會包容多種文化同時存在嘅意識形態，擁有唔同文化嘅人可以喺同一笪地方和洽共處。
3月15號

3月15號係公曆年嘅第74日（閏年第75日），離年尾重有291日。
<< - 3月 - >>



大件事
1820年：緬因州加入美國成為第23個美國州份。
1827年：多倫多大學成立。
1898年：第5屆日本眾議院議員總選舉。
1944年：《牢不可破嘅自由共和國聯盟》取代《國際歌》做蘇聯國歌。
1970年：1970年世界博覽會喺日本大阪府吹田市開幕，會期至同年9月13號。
1978年：喺香港旺角花墟球場上演嘅香港甲組足球聯賽東方對元朗賽事發生球迷騷亂。
1985年：首個互聯網".com"域名Symbolics.com（英文：Symbolics）註冊。
1990年：戈巴卓夫被選為蘇聯總統，隨即宣誓就職。
2002年：香港發生兩單車禍搞到來往九龍同新界嘅交通擠塞。
2003年：胡錦濤當選中華人民共和國主席；江澤民繼續出任中華人民共和國中央軍事委員會主席；吳邦國當選十屆全國人大常委會委員長。
2005年：中國、菲律賓同埋越南喺菲律賓首都馬尼拉正式簽署《在南中國海協定區三方聯合海洋地震工作協定》。
2006年：聯合國大會通過決議設立聯合國人權理事會。
2006年：全世界最大基因庫喺英國「開張」，開始慢慢儲50萬人嘅DNA樣本同各種醫學數據。
2014年：第6屆斯洛伐克總統選舉首輪投票，時任總理、方向黨主席羅伯特·菲喬同慈善家、獨立人士安德烈·基什卡入同月29號嘅第二輪投票。
2017年：第61屆荷蘭國會二院選舉。
2019年：有鎗手衝入紐西蘭基督城兩間清真寺亂鎗掃射（英文：Christchurch mosque shootings），造成最少49死。
伊格納齊·莫希齊茨基

伊格納齊·莫希齊茨基（波蘭文：Ignacy Mościcki，1867年12月1號—1946年10月2號）係波蘭第二共和國嘅政治人、化學家同埋教授。佢喺1926年6月4號去到1939年9月30號做波蘭總統，在位期間畢蘇斯基係實際嘅掌權人。
愛德華·雷茲-希米格維

愛德華·雷茲-希米格維（波蘭文：Edward Rydz-Śmigły，1886年3月11號—1941年12月2號）係波蘭第二共和國嘅元帥同政治人。1935年5月，畢蘇斯基死後佢成為波蘭實際嘅掌權人，直到喺1939年波蘭戰役打輸咗而落台。
節氣

節氣係中國古代將一歲（約莫係家下西曆一年）等分做廿四點嘅日，幫助辦別季節時令，助農夫耕田。因為中國紀日係睇月光，唔係太陽，所以節氣響黃曆嘅日子唔係固定，相反，西曆同太陽同步，所以年年節氣日子差唔多。節氣定法分兩種，一種係平氣，即係一歲平均分為廿四分。另一種係定氣，將黃道平分廿四分，用太陽經過節氣角度嗰日來計。由於一歲之中，太陽響黃道行速唔係一樣，所以節氣之間日數差係有唔同。咁樣平氣同定氣計出來嘅係差少少。

節氣分法
節氣分節同氣，節係將黃道十二分，而氣就係節同節中間個位（亦稱「中氣」），亦都有十二個。
古人好重視節氣，其中冬至係一歲之日頭最短，畀人定歲首。而夏至係佢嘅相反，一年之中日頭最長。兩個夾埋叫二至。冬至到夏至正中間係春分，夏至到冬至正中間係秋分，呢兩個日夜一樣長，叫二分，跟住冬至到春分中間叫立春、春分到夏至中間叫立夏，夏至到秋分叫立秋，秋分到冬至中間叫立冬。統稱四立。二至二分四立，夾埋就叫八節。
伊加施維雅迪

伊加施維雅迪（粵音：ji1 gaa1 si1 wai4 ngaa5 dik6 ，波蘭文：Iga Świątek，2001年5月31號—）係波蘭女網球員，佢喺女子單打方面排世界第一，仲攞過五座大滿貫。之不過佢喺2024年2024年奧運會準決賽嗰陣就畀曾經輸畀自己六次嘅中國選手鄭欽文揮低咗，最留尾淨係攞到銅牌啫。
羅拔·古碧沙

羅拔·古碧沙（波蘭文：Robert Józef Kubica，1984年12月7號—，又譯羅拔·古碧卡）係波蘭賽車手，2006年到2010年，以及2019年喺一級方程式出賽，而家係拉力賽賽車手。
薩普科夫斯基

薩普科夫斯基（波蘭文：Andrzej Sapkowski，1948年6月21號—）係波蘭奇幻小說作家，最出名嘅作品係《獵魔士》（波蘭文：Wiedźmin）。
彌古懷·哥白尼

彌古懷·哥白尼（波蘭文：Mikołaj Kopernik，拉丁文：Nicolaus Copernicus；1473年2月19號—1543年5月24號），文藝復興時期嘅波蘭天文學家同數學家，係第一個提出完整嘅日心說嘅歐洲天文學家。一般認為佢寫嘅《天體運行論（中文：天體運行論）》（拉丁文：De Revolutionibus Orbium Coelestium）係現代天文學嘅起點。

生平
哥白尼祖籍波蘭，1473年喺維斯華河（Wisła）邊嘅鎮仔托倫（Toruń）出世，老竇老彌古懷·哥白尼係來自古拉哥夫嘅有錢生意人，阿媽芭芭拉·華陳羅德就係托倫本地嘅富商後代。
哥白尼十歲嗰陣老竇過咗身，由舅父小盧卡斯·華陳羅德（Lucas Watzenrode der Jüngere）領養。1491年佢入咗波蘭古拉哥夫學院（今日嘅古拉哥夫雅基耶禾大學）讀書，開始對天文學好有興趣。1496年去到意大利帕多華大學求學，攻讀數學、天文學、法律、醫學等，並開始受人文思想影響。1503年，哥白尼讀完書攞咗個神職法學博士學位。喺佢舅父嘅推薦之下，佢喺弗隆堡主教坐堂做咗法政牧師。喺弗隆堡期間，佢將主教坐堂西北角嘅箭樓用咗來做自己嘅天文臺，業餘時候喺嗰道觀測星象。1512年佢舅父過咗身之後，佢就一直定居喺弗隆堡，除咗去周邊嘅城市旅遊之外，無再搬遷過。
1543年5月24號，哥白尼喺弗隆堡過咗身。佢本人終身未婚，亦都無任何後代。佢嘅遺骸喺弗隆堡主教坐堂安葬，但係具體位置一直唔確定。2005年，考古學家喺主教坐堂嘅地板下面發現咗一具男性遺骸，經過面容重構同mtDNA比對，指出好可能係哥白尼嘅遺骸。2010年5月22號，哥白尼嘅遺骨喺弗隆堡主教坐堂重新安葬。

影響
哥白尼嘅學說，改變咗當時人類對宇宙嘅認識，重動搖埋歐洲中世紀宗教神學嘅理論基礎。由於時代嘅局限，哥白尼只係將宇宙嘅中心由地球移咗去太陽，並未放棄宇宙中心論、宇宙有限論同正圓形軌道論。雖然哥白尼嘅觀點唔係完全正確，但係佢嘅理論為人類嘅宇宙觀帶來咗巨大嘅變革。

先驅
菲洛勞斯（約公元前470年 – 約公元前385年）描述咗一個天文系統，喺呢個系統度，一個中心之火（唔同於太陽）佔據咗宇宙嘅中心，而一個對地、地球、月亮、太陽本身、行星同埋恆星都圍繞住佢轉動，由內向外依次排列。 龐蒂庫斯嘅赫拉克利德斯（公元前387年－312年）提出地球圍繞自己嘅軸心轉動。
薩摩斯嘅阿里斯塔克（約公元前310年 – 約公元前230年）係第一個提出地球繞太陽運轉理論嘅人。 大約喺公元前150年，塞琉古帝國嘅天文學家塞琉古進一步完善咗阿里斯塔克日心說嘅數學細節。雖然阿里斯塔克嘅原文已經失傳，但係喺阿基米德嘅著作《沙粒計算》（Archimedis Syracusani Arenarius & Dimensio Circuli）中提到咗阿里斯塔克嘅一項工作，喺呢項工作中，佢提出咗日心模型。托馬斯·希斯對阿基米德嘅文本作出咗以下英文翻譯：
《沙粒計算》
喺哥白尼早期未發表嘅《天體運行論》手稿（仲保存到）中，佢提到咗菲洛勞斯嘅（非日心）「運動地球」理論，同埋阿里斯塔克可能都有一個「運動地球」理論嘅可能性（雖然佢唔太可能知道呢係一個日心理論）。佢喺最後發表嘅手稿中刪除咗呢兩個引用。
哥白尼可能知道畢達哥拉斯嘅系統涉及到一個運動嘅地球。亞里士多德提到過畢達哥拉斯嘅系統。
哥白尼擁有一本喬治·瓦拉嘅《論應追求同應避免嘅事物》，呢本書包含咗普魯塔克提到阿里斯塔克日心說嘅翻譯。
喺哥白尼將《天體運行論》獻俾保羅三世嘅獻詞中 — 哥白尼希望可以平息「完全唔識天文學」嘅「廢話佬」對佢嘅日心說嘅批評 — 呢本書嘅作者寫道，喺重讀所有哲學著作嘅時候，佢喺西塞羅同普魯塔克嘅著作中發現咗一啲提到少數敢於「違背天文學家嘅傳統意見同幾乎違背常識」嘅思想家，佢哋主張地球係會郁嘅。
喺托勒密嘅年代，主流嘅理論係佢喺佢嘅《至大論》（大約公元150年）入面發表嘅：地球係宇宙嘅靜止中心。恆星嵌喺一個大嘅外層天球度，呢個天球每日都會快速轉動，而每個行星、太陽同月亮都各自嵌喺佢哋自己嘅細小天球入面。托勒密嘅系統用咗幾個裝置，包括本輪同本輪同均輪，嚟解釋觀察到嘅天體軌道同以地球為中心嘅簡單圓形軌道有啲咩分別。
到咗10世紀，喺伊斯蘭天文學度開始出現咗批評托勒密嘅傳統，呢個傳統喺巴士拉嘅伊本·海什木所寫嘅《對托勒密嘅質疑》（Al-Shukūk 'alā Baṭalamiyūs）達到咗頂峰。有幾個伊斯蘭天文學家質疑過地球表面嘅靜止性，同埋佢喺宇宙中嘅中心地位。有啲人接受咗地球圍住自己嘅軸心轉動嘅概念，例如阿布·薩伊德·西吉茲（約1020年逝世）。 根據比魯尼嘅說法，西吉茲發明咗一個天文儀，呢個儀器係基於佢同期嘅一啲人所持有嘅信念：「我哋見到嘅運動係因為地球嘅運動，而唔係天空嘅運動。」除咗西吉茲之外仲有其他人都持有呢個觀點，呢一點可以喺13世紀一本阿拉伯著作嘅引用中得到進一步證實：
根據幾何學家（或工程師）（muhandisīn）嘅說法，地球係不斷做圓周運動，而我哋見到嘅天體運動其實係因為地球嘅運動，而唔係恆星嘅運動。
喺12世紀，努爾丁·比特魯吉提出咗一個完全唔同於托勒密系統嘅替代方案（雖然唔係以太陽為中心）。 佢宣稱托勒密嘅系統只係一個想像嘅模型，雖然成功預測咗行星嘅位置，但唔係真實或物理嘅。 比特魯吉嘅替代系統喺13世紀傳播到歐洲大部分地區，對佢嘅概念嘅爭論同反駁一直持續到16世紀。
托斯夫婦
喺13至14世紀，穆阿耶德丁·烏爾迪、納西爾丁·托斯同伊本·沙提爾為地心說行星運動模型開發嘅數學技術，同哥白尼後來喺佢嘅日心說模型中使用嘅一啲技術好相似。哥白尼用咗而家稱為烏爾迪引理同托斯夫婦嘅嘢，喺同阿拉伯文獻中發現嘅相同行星模型度。再者，哥白尼喺《小評論》中用兩個本輪精確取代均輪嘅方法，喺大馬士革嘅伊本·沙提爾（約1375年逝世）嘅早期著作中都有發現。伊本·沙提爾嘅月球同水星模型都同哥白尼嘅一模一樣。呢啲發現令到一啲學者認為哥白尼一定接觸過一啲仲未識別到嘅早期天文學家嘅概念。不過，到而家都仲未搵到呢啲推測嘅著作嘅可能候選人，而其他學者就認為哥白尼可能係獨立於後期伊斯蘭傳統而發展出呢啲概念。儘管如此，哥白尼喺佢嘅《天體運行論》中都有引用一啲佢用咗佢哋嘅理論同觀察嘅伊斯蘭天文學家，包括巴塔尼、薩比特·伊本·庫拉、扎爾卡利、阿威羅伊同比特魯吉。有人提出托斯夫婦嘅概念可能喺冇留低太多手稿痕跡嘅情況下傳到歐洲，因為呢個概念可以喺冇將任何阿拉伯文本翻譯成拉丁文嘅情況下傳播。一個可能嘅傳播途徑可能係透過拜占庭科學；格里高利·基奧尼亞德斯將托斯嘅一啲作品由阿拉伯文翻譯成中世紀希臘文。而家喺意大利仲有幾份包含托斯夫婦嘅拜占庭希臘文手稿仲保存得好好。
Stefan Banach

Stefan Banach（1892年3月30號—1945年8月31號）係波蘭一個數學家，係現代泛函分析嘅創始人，Lwów數學群組嘅創始成員之一。
偏振

偏振現象嘅抽象圖解：一股有齊唔同方向嘅振動嘅波動通過 S1，剩係得返沿一個方向振動。
偏振（粵拼：pin1 zan3；英文：polarization）係物理學上講到，一種有關波動嘅現象。想像而家有一股高低波，佢啲振動係同股波動嘅行進方向成垂直嘅。然後佢通過一塊特製嘅表面，塊表面有啲特殊性質，會篩走某啲振動方向嘅成份，令到最後出嗰股波淨係得沿某個方向振動嘅波。
Johannes Zukertort

Johannes Zukertort（1842年9月7號—1888年6月20號）係波蘭[未記出處或冇根據]一位國際象棋大師。
當勞圖斯克

當勞圖斯克（Donald Tusk，1957年4月22號—）係波蘭政治人，2007年到2014年做過波蘭總理，2023年再做。
帕差叻葩

帕差叻葩（泰文：พัชราภา ไชยเชื้อ；1978年12月5號—），花名Aum（อั้ม），係泰國嘅演員，曼谷人。1997年贏咗HACKS才貌比賽之後殺入娛樂圈。2003年喺電視連續劇So Sanae Ha出過鏡。2003年亦攞過最高獎最佳女主角。
弊傢伙！我要去祓魔

《弊傢伙！我要去祓魔》（粵拼：bai6 gaa1 fo2 ngo5 jiu3 heoi3 fat1 mo1，英文：Oh No, I Gotta Ghost Bust!），係香港MakerVille製作嘅靈異電視劇，由強尼、王頌茵、岑樂怡主演。套劇喺2025年2月10號到3月7號逢禮拜一到五21:30 - 22:30喺ViuTV首播。
故事講述虛構城市「安平市」曾經因通靈王失誤，而被百鬼夜行導致嚴重傷亡，被平息後不斷對外宣稱無鬼，但居民其實不斷見到鬼，但一旦講出嚟，就有機會被舉報，而被送去再教育，居民於是只能向地下驅魔人求助。

軼事
呢套劇罕有喺未來7日節目表公佈播映安排前未有播映任何預告片（以往多數會早大約兩個星期開始宣傳新劇），而ViuTV官方社交平台亦只喺首播前10日上載咗含有「#2月10日」同「#正能在你心」嘅貼文，並冇提及到劇名，直到7日前先至喺電視播放預告片，同日發佈另一貼文交代「正能在你心」係宣傳呢套劇。
呢套劇繼續用翻播網上節目《製作中》替代正式製作特輯，喺2月8號禮拜六23:40-23:45同2月9號禮拜日23:55-00:00播。原本ViuTV並未有呢個安排，係到首播7日前先至改節目表。
呢套劇再次選用乙女新夢嘅《人間覺醒》做主題曲（之前《無制限探險隊》曾經用過呢首歌做主題曲）。而佢同呢套劇另一首歌《贖靈曲》都係日文歌。
呢套劇嘅主要演員強尼同王頌茵會喺《晚吹 - 總有一瓣喺左近》第378集做嘉賓分享靈異經歷，而節目主持潘紹聰同岑樂怡亦都同時係呢套劇嘅主要演員，另外王頌茵亦曾經做過呢個節目嘅主持。
呢套劇以拍攝時間計先至係強尼首次擔當男主角，但呢套劇播出時間比隨後由佢擔當男主角嘅《出租大叔》遲。
呢套劇原名係《總有一瓣》，刻意同ViuTV靈異節目《總有一瓣喺左近》撞名，但之後為咗避免搞亂觀眾，所以改為而家個名，而家個名係由三級片《弊傢伙 地鐵有色魔》啟發出嚟。
呢套劇早喺2021年開始籌備，受疫情影響延誤到2023年中先至開拍，後期製作用咗一年半時間。
呢套劇係余迪偉、柯驛誼、黎紜蔚、戇男、渾水首次參與電視劇，而潘瑤、黎康祺就係首次參與ViuTV電視劇。
呢套劇由第4集開始就錯哂主題，導演喺Threads表示係自己同ViuTV失誤導致，將會改返正佢。第7集開始嘅主題喺播出前已修正，而第5、6集亦已修正返，唯獨第4集仍然未處理主題唔一致嘅問題。後來第13、16集再出現同樣問題，導演表示以電視版為準。
ViuTV今次罕有地將頭兩集完整上載到YouTube，以往未有先例
導演表示盧海鵬原本安排咗飾演毛無邪同端木圓嘅師傅，但最終佢嘅戲份因片長關係全被剪去。而盧覓雪原本都會飾演路家敏阿媽，但最後改由葉蘊儀演出
因為大結局被指好多嘢冇交代清楚，導演搵到漫畫家K.Chung合作，用漫畫畫出原劇本嘅結局，另外會有番外篇。
余迪偉

余迪偉（英文：Alton Yu，1977年9月27號—）原名余國雄，花名迪奶，係香港商業電台節目主持，2005年開始主持節目。
齊格蒙特三世·瓦薩

齊格蒙特三世·瓦薩（波蘭文：Zygmunt III Waza，1566年6月20號—1632年4月30號）係波蘭立陶宛聯邦嘅君主，1587年8月19號去到1632年4月30號在位。佢亦係瑞典瓦薩王朝（中文：瓦薩王朝）嘅國王，喺瑞典畀叫做「西吉斯蒙德」（瑞典文：Sigismund），1592年11月17號去到1599年7月24號在位。
HOY動音樂

《HOY動音樂》（英文：HOY Music）係香港有線寬頻開電視製作嘅音樂節目，主要播香港流行歌手嘅MV為主，唔設主持介紹，形式類似無綫電視所播放嘅《無間音樂》同香港電視娛樂嘅《Chill Club 推介》。節目由2024年8月26號深夜（27號凌晨）開始，每日01:00-03:00，喺HOY TV播，唔提供網上重溫。

停播紀錄
2024年8月29號：因應播放2024年夏季殘疾人奧林匹克運動會開幕典禮，呢個節目停播一次。
2024年9月9號：因應播放2024年夏季殘疾人奧林匹克運動會閉幕禮，呢個節目停播一次。
李尚正

李尚正（英文：Jiro Lee，1981年2月20號—）係香港開電視男藝人，主力擔任節目主持，亦參與電影演出及劇本創作。就讀香港大學建築系期間，投身香港有線電視，被周星馳羅致成為電影編劇，並參演其電影，尤其《美人魚》飾演搞笑警察，知名度大增。2010年重投有線電視(現命名為香港開電視)，主持《空間改造王》同《臥底旅行團》系列深受觀眾歡迎，成為皇牌節目。2023年參演《死屍死時四十四》，亮眼演技被視為「MVP」，並榮獲香港電影金像獎提名最佳男配角。

簡歷
李尚正早年響荃灣及天水圍長大，有一兄一弟，父母分別係中學及小學教師。畢業於荃灣公立何傳耀紀念中學。1998年香港中學會考中，考獲 4A 5B 1C。2000年香港高級程度會考中，考獲 3A 1B 1C，成績優異。
大學選科期間，李尚正覺得黎明電影《玻璃之城》入面香港大學校園好吸引，於是選擇入讀香港大學建築系，並獲取錄。大學3年級期間，顧慮到畢業論文、漫長嘅實習同碩士課程，決定申請停學，去南美旅行半年。回港後，延遲提交畢業論文，再經過中學同學介紹，加入有線娛樂新聞台擔任節目助理同娛樂記者。
2004年，李尚正同林海峰一齊製作綜藝節目《有個娛樂乜人台》，原本無意出鏡，但人手不足，遂飾演「記者正」。節目完成後，佢曾經番去香港大學嘗試完成學位，但幾個月後認為建築系唔適合自己，所以停學，從此一心投身演藝之路。
而佢與林海峰合作嘅節目引起周星馳關注同賞識，仲透過有線電視導演聯絡李尚正，邀請參與電影創作，所以佢辭去有線節目助理一職，成為星輝海外有限公司編劇。2013年，佢同周星馳、郭子健及江玉儀憑《西遊·降魔篇》入圍角逐第50屆金馬獎「最佳改編劇本」。
李尚正亦參演過幾套周星馳電影，包括《長江7號》曹主任、《西遊·降魔篇》沙僧及《美人魚》警察。搞笑形象突出，知名度大增。
2010年，李尚正曾與音樂創作人邵子風合組音樂創作組合LeeDee，推出首張EP《虎年行好運》，該音樂的獨特風格，引起網上熱烈討論，MV首天點擊率超過10萬，其後於LeeDeeFamily的YouTube頻道發佈多首創作歌曲。
2010年，電影工作減少，李尚正更發生嚴重電單車意外，留院接近半年。康復後，受到總監朋友阿木邀請，重返有線電視，擔任節目主持，因多年來出鏡機會極高，被視為「香港開電視一哥」 。
眾多節目當中，李尚正同盧頌恩主持嘅《臥底旅行團》系列最受歡迎，攝制隊以臥底身份報名參加大陸廉價旅行團，笑料百出，三輯分別2014年、2019年及2023年播出，被視為「皇牌節目」。
2014年，曾與朋友合資經營牛腩麵店「牛棚」，受疫情影響，於2020年結業。
2023年，出演何爵天導演嘅喜劇電影《死屍死時四十四》，亮眼演技被視為「MVP」。而編劇及導演直指寫劇本期間，角色以李尚正為藍本，所以選角非佢莫屬。此次演出更令他首次成功入選香港電影金像獎最佳男配角提名名單。

演出作品
呢個表唔完整，歡迎加料。
徐浩昌

徐浩昌（英文：Eric Tsui，1992年—），綽號肥腸，係香港男演員，2014年憑演出Tempo紙巾廣告做「宅男」角色而出名，亦演出過電影同電視劇。

演出
呢個表唔完整，歡迎加料。
程可為

程可為（原名楊蓮桂，Ching Hor Wai, Rainbow，人稱「程大姑」，1951年10月10號—）係香港無綫電視演員。

演出
呢個表唔完整，歡迎加料。
陳詠桐

陳詠桐（英文：Jennifer Chan，1998年6月23號—），藝名JC，原名陳泳彤，係香港女歌手，2016年畀黎明睇中簽約旗下而正式出道。佢中學讀嘉諾撒聖方濟各書院，大學讀緊香港理工大學市場學系。
Young Hysan

Young Hysan（1997年2月21號—），英文原名Nile Sun，綽號奶油包，係香港男歌手，2015年出道，做過香港華納唱片旗下Rap歌手。佢亦係Rap組合米奇老味神奇屋其中一位成員。
土客械鬥

土客械鬥指喺中國廣東，本地人同客家人打鬥，尤以一八五五年到一八六七年爲烈。大清喺海禁解後，鼓勵粵閩贛邊境嘅客家人，搬到沿海地，充實人口。客家人多，土地太少，令到本地人不滿。打得最激，喺珠江三角洲各地，尤其係四邑地。械鬥打死一佰萬人，有啲客家人，畀人賣豬仔。亦有本地人客家人見生計日劣，遠走金山[未記出處或冇根據]。大清搬客家人到另一啲地方。
犧牲

犧牲（Sacrifice），係宗教祭祀入面用嚟做祭品嘅畜牲（又叫祭牲）同埋人（又叫人祭）。

引申意思
犧牲亦可以引申指為咗公眾嘅利益而捨棄自己嘅利益甚至性命。
給香港的情書

《給香港的情書》（英文：In Love with their own Hong Kong）係香港Makerville製作嘅文化節目。節目總共有兩輯，第一輯由王頌茵同李昭南主持，2023年11月18號到2024年5月25號逢禮拜六14:30-15:00喺香港電視娛樂ViuTV播，第二輯《給香港的情書 貳》（英文：In Love with their own Hong Kong S2）由李昭南同胡希怡主持，2025年3月8號起逢禮拜六14:30-15:00播。節目會請唔同香港文化藝術界別人士分享自己對香港嘅感覺。節目唔設字幕。

節目調動
第一輯
2024年1月6號：由於14:30-18:30直播《中銀香港網球公開賽2024 - 單打準決賽》，呢個節目暫停播映。
2024年2月10號：由於11:30-14:00直播《NBA 常規賽 - 新奧爾良塘鵝 對 洛杉磯湖人》，《Chill Club》第213集重播延遲到14:00-15:00，呢個節目暫停播映。
2024年4月13號：由於10:30-13:00直播《NBA 常規賽 - 鳳凰城太陽 對 薩克拉門托帝王》，《我想身體健康》第38集重播同《Chill Club》第222集重播分別延遲到13:00-14:00同14:00-15:00，第20集延遲到15:00-15:30播。
2024年4月27號：由於10:30-13:30直播《NBA 季後賽 - 西岸首圏第三場 - 明尼蘇達木狼 對 鳳凰城太陽》，《我想身體健康》第39集重播同《Chill Club》第223集重播分別延遲到13:30-14:30同14:30-15:30，第22集延遲到15:30-16:00播。
2024年5月4號：由於9:30-12:30直播《NBA 季後賽 - 西岸首圏第六場 - 洛杉磯快艇 對 達拉斯獨行俠》，《午間新聞》、《我想身體健康》第40集重播同《Chill Club》第224集重播分別延遲到12:30-13:00、13:00-14:00同14:00-15:00，第23集延遲到15:00-15:30播。
2024年5月11號：由於9:30-12:15直播《NBA 季後賽 - 西岸準決賽第三場 - 丹佛金塊 對 明尼蘇達木狼》，《午間新聞》、《我想身體健康》第41集重播同《Chill Club》第225集重播分別延遲到12:15-12:45、12:45-13:45同13:45-14:45，第24集延遲到14:45-15:15播。
2024年5月18號：由於12:35-14:45改做重播《蠟筆小新：謎團？！天下春日部學園之嫌疑事件簿》，同埋14:45-15:00播《Chill Club 推介榜》，第25集延遲到15:00-15:30播。
第二輯
2025年3月8號：由於直播《NBA 常規賽 - 鳳凰城太陽 對 丹佛金塊》超時，《CHILL เก่ง Music Festival》第4集重播延遲到13:50-14:50，所以第1集亦順延到14:50-15:15播。
李昭南

李昭南（藝名：Mishy Fish，英文：Michelle Lee，1989年3月28號—），而家係MakerVille合約女藝員。

簡歷
李昭南喺香港出世，之後跟屋企人移民咗去美國。
由加州聖利安卓高校畢業後，佢以全額獎學金入讀加州大學戴維斯分校，以高等榮譽成績畢業於傳播及舞台系。佢求學時期贏過唔少西方古典鋼琴獨奏同歌唱比賽，為咗發展音樂同演藝事業，放棄咗美國華盛頓政府總部電視台主播嘅職位，回流返香港發展。
喺回港初期，除咗接拍電視廣告同創作音樂之外，李昭南亦開始接觸荷李活電影嘅選角工作；負責進行選角嘅電影包括米高曼執導嘅《黑客特工》同米高卑執導嘅《變形金剛4》。
至2016年，李昭南當選咗美國全美華埠小姐第二公主，之後加入ViuTV做主持同拍劇。除咗以流利嘅兩文三語擔任司儀，亦擅長自彈自唱同擁有perfect pitch技能，而家係香港女子樂隊Luna隊長。
李昭南屋企經營酒樓生意，家族生意包括舊時香港出名食府海城大酒樓夜總會同海洋皇宮大酒樓。
李昭南喺2016年傳出同香港歌手吳浩康拍拖，2018年分手。
搗破法蘭克

《搗破法蘭克》（Smashing Frank）係2025年上畫嘅港產片，由蔡康凝執導，談善言、林家熙、岑珈其、楊偲泳、袁富華、楊偉倫主演。
呢套戲曾經喺2022年搞眾籌，但2023年製作團隊宣佈參與概念短片嘅主角陳漢娜、郭爾君、戴玉麒、龔志業都唔能夠參與拍攝，主演班底大換血。
陳獻略

陳獻略（Henry Chan，1992年12月5號—），又名陳獻，係香港排球運動員，做過香港排球代表隊成員，亦參與過泰國男子職業排球聯賽。佢同時亦係一位模特兒同演員，拍過唔少廣告同一啲電影，更短暫做過男子歌唱組合「R-ICE」成員。
鄒文正

鄒文正（Terry Zou，1987年5月30號—），原名鄒正，用過藝名鄒正勤，係香港男歌手，廣東茂名出世。佢2005年參加東方衛視嘅《我型我秀》，晉身全國20強，之後喺廣州發展。2010年佢到香港發展，做過金牌大風旗下歌手，2015年轉投Viva。佢亦客串過電影同香港電台電視劇，到2017年接拍奇妙電視劇集《閃婚100天》。

演出作品
呢個表唔完整，歡迎加料。
王嘉盈

王嘉盈（英文：Wong Ka Ying，1998年2月19號—），藝名嘉盈（Kaying），係香港女藝人，亦係YouTube頻道「熊仔頭」嘅其中一位幕前成員，因為「MK妹」同成日爆粗嘅形象而出名。

簡歷
王嘉盈自細住觀塘翠屏邨，後尾因為父母離異而反叛學壞，曾經三度離家出走，入過屯門兒童及青少年院28日，後尾佢亦轉校到慕光英文書院（中文：慕光英文書院），順利讀到中六畢業。
王嘉盈早年喺旺角先達廣場做售貨員，2019年底「熊仔頭」想搵肯講粗口出鏡嘅幕前女演員，所以佢就主動拍一條自薦片段，試鏡成功後正式加盟「熊仔頭」。
邱萬城

邱萬城（英文：Samuel Yau，1963年8月4號—），係香港男演員，本嚟係化妝師，1996年香港演藝學院戲劇學院高級文憑畢業後正式投身演員工作，做過無綫電視藝員同演出電影，亦有做劇場演出、劇場造形同化妝設計，同埋卡通電影配音工作。2010年佢喺香港演藝學院讀咗個戲劇藝術碩士。

演出
呢個表唔完整，歡迎加料。
吳嘉儀

吳嘉儀（粵拼：ng4 gaa1 ji4，英文：Amisha Ng，花名：阿七，1991年6月7號—），係香港女演員，曾經係無綫電視旗下經理人合約女藝員，喺香港土生土長，讀書時曾經做過兼職模特兒同拍過多個香港電台嘅教育電視同劇集製作。香港演藝學院畢業之後，就入咗無綫電視，2015年夏季讀第28期無綫電視藝員訓練班，實習時已經得到《律政強人》單元角色張美琪。吳嘉儀喺2016年新處境劇《八時入席》攞到王嘉莉嘅角色。

簡歷
吳嘉儀花名叫「阿七」，係因為佢細個換緊牙嗰陣，講嘢唔清楚將自己個名講做「五加二」，所以就叫「阿七」。
佢讀過天主教崇德英文書院、香港公開大學社會科學系一年級。2011年成功考入咗香港演藝學院後，就做兼職拍香港電台教育電視同埋唔少電視廣告演出，後尾來喺無綫電視2015年6月搞嘅演員招募脫穎而出，做咗嗰一年兩位被取錄新女藝員其中一位，入咗第二十八期藝員訓練班，之後做埋經理人合約藝員同劇組工作。
吳嘉儀個樣畀唔少觀眾話同另一無綫藝員李旻芳幾似。處境劇《八時入席》就特別搵李旻芳客串做佢角色個細妹，不過李旻芳現實年紀比佢重要大四歲。
2025年1月，佢約滿離開無綫電視。
張嘉年

張嘉年（1950年10月21號—），藝名太保，係香港男演員，2020年憑電影《叔·叔》攞香港電影金像獎最佳男主角。

家庭生活
張嘉年已婚，老婆係空中服務員。兩人喺台灣電影導演楊德昌嘅聚會上認識，喺香港尖沙咀註冊結婚。婚後育有一子一女。
楊偉倫

楊偉倫（英文：Yeung Wai Lun，1982年—），綽號阿卵，係香港男演員，男子組合朱凌凌成員。佢喺香港演藝學院戲劇學院畢業，主修表演。佢主要喺舞台劇方面發展，2015年憑舞台劇《過戶陰陽眼》攞第二十四屆香港舞台劇獎最佳男主角（喜∕鬧劇）。
吳嘉龍

吳嘉龍（Carl Ng，1976年3月27號—）係香港男演員，亦係演員吳耀漢個仔，香港出世，祖籍潮州。佢2003喺香港出道，主要做電影演員，亦有參演星加坡嘅英文劇集，2017年接拍奇妙電視劇集《閃婚100天》。

演出
呢個表唔完整，歡迎加料。
鬼塚

鬼塚（英文：Onitsuka Ng，1954年11月14號—），原名伍健忠，係香港男演員，而家係無綫電視基本藝人合約藝員。佢早年係電影演員，2017年開始幫無綫電視拍劇。

演出
呢個表唔完整，歡迎加料。
郭雅琪

郭雅琪（英文：Niki Guo Yaqi，2001年—），係香港瑜伽導師同網絡紅人，2023年喺港台電視節目《港台體壇123》教觀眾做瑜珈展示好身材而出名，畀網民叫做「港台瑜伽女神」。
2024年至2025年荷蘭乙組足球聯賽

2024年至2025年荷蘭乙組足球聯賽（英文：2024–25 Eerste Divisie）係第69屆荷蘭乙組足球聯賽賽事。今屆荷乙聯賽喺2024年8月9號開鑼。

積分榜
最後更新：2025年3月14號。 資料來源：Keuken Kampioen Divisie排名規則：1＞積分；2＞得失球差；3＞入球數；4＞對賽積分；5＞對賽得失球差；6＞對賽作客入球數；7＞附加賽(X) 已經確定至少獲得升班附加賽嘅資格備註：

對賽成績
比賽更新：2024年12月23號。資料來源：Keuken Kampioen Divisie顏色：藍色：主隊贏咗；黃色：打和；紅色：客隊贏咗。
以斯拉

以斯拉（前504年—前421年）係波斯第一帝國一個祭司同書吏。
伊澤特貝戈維奇

伊澤特貝戈維奇（Bakir Izetbegović，1956年6月28號—）係波斯尼亞黑塞哥維那輪任國家主席，2012年、2014年、2016年同2018年做過四次。
2024–25年亞洲足協冠軍精英聯賽

2024–25年亞洲足協冠軍精英聯賽係第43屆亞洲頂級足球球會賽事，同時係首屆用呢個名嚟舉行嘅賽事。
由呢屆賽事開始，以採用瑞士制嘅聯賽階段嘅全新賽制取代雙循環分組賽賽制，由八強淘汰賽開始去到決賽喺沙地阿拉伯踢，並以一場過淘汰賽進行。
乳腺炎

乳腺炎（Mastitis）係發生喺女人乳腺部位嘅發炎，好多時都係因為餵人奶而引起嘅。
Edyta Górniak

Edyta Anna Górniak（1972年11月14號—）係波蘭一位流行女歌手，波蘭南部小城奧波萊出世。佢喺1994年代表波蘭參加歐洲歌唱大賽，以一曲〈非卿本人〉（To nie ja）贏得第二名。佢係抒情女高音，廣闊嘅音域可橫跨約四個八度音程。佢出現過喺109份世界知名雜誌嘅封面，又曾經俾Maxim雜誌網友票選「最受歡迎嘅封面女郎」。

早年生活
身形高䠷而又嫋娜娉婷嘅Edyta Górniak，雖然佢有一位赫赫聲名嘅嫲嫲 Edith Piaf，但因爲遺傳咗羅姆裔爸爸嘅深釉膚色，所以成日畀同學䎵笑。直到十七歲嗰年，有幸得到賞識，獲邀參演音樂劇Metro，先至擺脫以往醜小鴨嘅形象，佢喺三年之間演出超過七百場音樂劇，原本以爲從此就飛上枝頭變鳳凰，卻又因劇團嘅政治性決策下，遭到臨時換角嘅命運。 但佢因𠵱次遭遇，開始向外發展佢嘅演藝事業，從而轉危爲機。1994年Edyta Górniak代表波蘭參加喺柏林所舉行嘅歐洲歌唱大賽，獲得第二名，令佢成爲歐陸最受矚目嘅新星，亦都開始咗佢錄音室歌手嘅生涯。
聶凌峰

聶凌峰（Andy Nägelein，1981年10月5號—）係一個德國籍嘅職業足球員，喺香港出世，主要打中場。佢而家效力緊中國足球超級聯賽嘅深圳紅鑽。

職業生涯
聶凌峰嘅職業生涯長期都係效力喺德國嘅低組別足球聯賽球隊。2009年夏季，佢轉會去到塞浦路斯嘅APEP Pitsilia，但只係出過一場，而且喺嗰季嘅冬季轉會窗同球隊解咗約。
2010年年頭，佢去咗中國足球超級聯賽球隊山東魯能試腳，但係好快就畀人放棄。之後佢去到同樣係中超嘅深圳紅鑽，並喺2月12號正式加盟深圳紅鑽，着19號波衫。

國際賽
聶凌峰喺香港出世，但本身係一個德國人，所以佢擁有代表香港同德國嘅資格。